QHไตรมาส3รับกำไรพิเศษ700ล.
ตัดสินทรัพย์ขายเข้ากองทุน ดันทั้งปีโต100%จ่อปันผลดี
1 ส.ค. 2555

ตัดสินทรัพย์ขายเข้ากองทุน ดันทั้งปีโต100%จ่อปันผลดี 
ควอลิตี้ เฮ้าส์ แย้มได้กำไรจากการขายสินทรัพย์เข้ากองทุนอสังหาริมทรัพย์ QHHR จำนวน 700 ล้านบาท รับรู้ไตรมาส 3 นี้ ดันกำไรปีนี้โต 100%
นางสุวรรณา พุทธประสาท กรรมการและรองกรรมการผู้จัดการ บริษัท ควอลิตี้ เฮ้าส์ (QH) เปิดเผยว่า บริษัทจะมีกำไรจากการขายสินทรัพย์เข้ากองทุนรวมอสังหาริมทรัพย์และสิทธิการเช่า ควอลิตี้ เฮ้าส์ โฮเทล แอนด์ เรซิเด้นท์ (QHHR) จำนวน 700 ล้านบาท รับรู้ในไตรมาส 3 นี้ และจะเป็นปัจจัยหลักดันให้กำไรสุทธิของบริษัทปี 2555 นี้เติบโต 100% จากปีก่อนหน้ามีกำไรสุทธิจำนวน 852 ล้านบาท โดยก่อนหน้านี้บริษัทได้เคยประเมินว่าผลจากการขายสินทรัพย์ดังกล่าวจะทำให้กำไรของบริษัทเพิ่มขึ้น 70% แต่เนื่องจากมีผลดีจากสิทธิประโยชน์ทางภาษีที่ลดลงด้วย
กรณีไม่มีกำไรจากการขายที่ดิน การขยายตัวของธุรกิจยังอยู่ในอัตราที่ดี โดยกำไรสุทธิปีนี้ยังอยู่ในอัตราที่สูงระดับ 50% เนื่องจากไตรมาส 4 ของปีที่แล้วบริษัทรับผลกระทบจากปัญหาน้ำท่วม และคาดว่าในช่วงครึ่งหลังของปีนี้น่าจะดีกว่าครึ่งแรกของปีนี้ด้วย รับผลดีจากการจะเปิดตัวโครงการใหม่ทั้งคอนโดมิเนียมและบ้านเดี่ยวกว่า 10 โครงการ มูลค่ากว่า 2 หมื่นล้านบาท 
ทั้งนี้ รายได้ของบริษัทปีนี้คาดว่าจะมีจำนวน 1.21.3 หมื่นล้านบาท เติบโต 30% จากปีที่ผ่านมา โดยมีมูลค่างานในมือประมาณ 8,000 ล้านบาท รับรู้รายได้ในปีนี้จำนวน 3,000 ล้านบาท 
“กำไรปีนี้ที่เพิ่มขึ้นนั้นจะมีผลต่ออัตราการจ่ายเงินปันผลหรือไม่นั้น ไม่สามารถตอบได้ขึ้นอยู่กับการพิจารณาของผู้ถือหุ้น แต่ตามนโยบายจ่ายในอัตราไม่เกิน 50% ของกำไรสุทธิ ซึ่งนโยบายอาจไม่ปรับ แต่เงินปันผลต่อหุ้นที่ผู้ถือหุ้นได้รับอาจเพิ่มขึ้นตามกำไรที่โต แต่เงินที่เหลือบริษัทจะนำไปลงทุนเพื่อรักษาการโตของรายได้แต่ละปี 1520%” นางสุวรรณา กล่าว
นางสุวรรณา กล่าวว่า แต่ละปีบริษัทจะมีการลงทุน 6,000-7,000 ล้านบาท แต่ในปีนี้คาดว่าจะมีการลงทุนระดับ 9,000 ล้านบาท เนื่องจากมีหลายโครงการได้ปิดลงในปีนี้ ทำให้จำเป็นต้องมองหาโครงการใหม่เพิ่มเติม 
สำหรับแหล่งเงินจะมาจากการออกหุ้นกู้ เงินกู้ และกระแสเงินสดของบริษัท ซึ่งในเดือน ก.ย.ส.ค.นี้ เตรียมจะออกหุ้นกู้ชุดใหม่เพื่อทดแทนชุดเดิมที่ครบกำหนดไถ่ถอน วงเงิน 2,500 ล้านบาท อายุ 5 ปี อัตราดอกเบี้ยกว่า 4% ปัจจุบันบริษัทมีอัตราหนี้สินต่อทุน (ดี/อี) 1.4 เท่า โดยวางแผนต้องการจะลดให้ลงเหลือต่ำกว่า 1 เท่า หรือต้องชำระหนี้เงินกู้อีกประมาณ 3,000-4,000 ล้าบาท คาดว่าน่าจะเห็นได้ในปีหน้า ซึ่งที่ผ่านมาได้ดำเนินการคืนหนี้เพื่อลดดี/อีมาโดยตลอด สาเหตุเพราะมองว่าดี/อีระดับดังกล่าวเป็นระดับที่บริษัทสามารถจัดการ ขณะเดียวกันสามารถขยายธุรกิจได้อย่างต่อเนื่อง
ด้านราคาหุ้น QH ปรับตัวเพิ่มขึ้นมาซื้อขายที่ 1.79 บาท เพิ่มขึ้น 0.01 บาท เพิ่มขึ้น 0.56%
ขณะที่ราคาหุ้นของกองทุนควอลิตี้ เฮ้าส์ โฮเทล แอนด์ เรซิเด้นท์ ที่เข้าซื้อขายเป็นครั้งแรกเมื่อวันที่ 31 ก.ค. ปิดที่ 10.10 บาท จากมูลค่าหน่วยลงทุนละ 10 บาท